《古意六首 其三》
宋代·方一夔

翩翩南昌尉，来自九江西。天关列虎豹，欲进无阶梯。

臣有治安列，不忍死穷栖。浮浮山林气，披褐朝金闺。

上言讦贵戚，下言悯群黎。肉食久喑默，狂叫发草藜。

臣言可采择，寸刀刳鲸鲵。一再不合意，反旆风凄凄。

君纲坠不振，况复子与妻。自谐尘外约，东游隐会稽。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。